**Kard**

*Angol, 19. század közepe, Anyag: vas, rézötvözet, elefántcsont, fa, bársony
Hosszúság: 960 mm*

Egyélű, samsir jellegű és fokélben végződő pengéje mindkét oldalán savmaratással és véséssel díszített, kartusba foglalt ajándékozási angol nyelvű szöveggel: „PRESENTED TO L’COLONEL HENRY. JOSEPH. GUYON. 31st REGIMENT BENGAL NATIVE INFANTRY IN REMEMBRANCE OF THE HEROIC SERVICES OF HIS BROTHER GENERAL GUYON ON THE BATTLE FIELDS OF HUNGARY AND KARS.”. A Guyon Richárd magyar tábornoknak hősies küzdelméért köszönetet mondó fegyver készítője a londoni székhelyű „PROSSER” kardműves. Markolat- és hüvelyveretei empire díszítésű tűzi aranyozott bronzból készültek.

**Pisztoly**
*Német, szász, 18. század eleje, Anyag: vas, ezüst, elefántcsont, fa*
*Hosszúság: 410 mm*

Gazdagon díszített, kovás lakatszerkezetű vadászpisztoly, csövében korona alatt Erős Ágost szász választófejedelem portréja látható elefántcsontba faragva. Az ezüstlemezzel díszített pisztoly igényes ötvös munka, az ezüst sátorvason a szász választófejedelmi címer található.

**Főúri díszszablya***Magyar, 19. század Anyag: acél, vas, fa,  ezüst, arany
Hosszúság: 980 mm*

Gazdagon domborított és vésett aranyozott ezüstszerelékkel, hüvellyel. A veretekben 1840. évi bécsi ezüstjelek és a készítő mester (F. Jung) kézjegye. A fegyver keresztvasában az Andrássy grófi család címere, kézvédő pántjában pedig vésett „JA” (Julius Andrássy?) monogram és kilencágú grófi korona látható. Pengéje 18. századi ún. „Madonnás” penge, fokában Pottenstein felirat.